W jantarowim gòscyńcu sezón òstôł rozpòczãti na kùńc łżëkwiata rajdã ze Zdradë do Starzëna przez Mechòwò ë Domôtowò. Taczé trasë pòzwôlają nié le ceszëc sã rodą (darzlëbsczé lasë, mechòwsczé grotë), ale téż na przëmiar zabëtkama (kòscółk w Mechòwie) ë parłãczą sã téż z pòtkaniama ë ògniszczama na lesnëch pòlanach (ju dzys nie felëje na nich téż ògrodzeniów zrëchtowónëch dlô kòniów). Jistnëch wanogów mòże na Nordze nalezc wiele. Ale ridowanié mô pòdług wszëtczich prôwdzëwëch kòniarzów głãbszi cwëk. Kònnô jazda nie je blós spòrtã. Mómë tu do ùczinkù z żëwim stwòrzenim, chtërno jistno jak më mô lepszé ë gòrszé dnie. Kònie w wikszoscë chcą wespółrobic z człowiekã, równak żebë nalezc jich drësznotã, mùsz je pòkôzac wiôlgą cerplewòtã ë spòkój. Ridowanié bëlno parłãczi w se spòrt ë kòntakt z nôtërą ë zwierzãtama – pòdsztrichiwô Ana Rott.